Kiemelték a német tetõomlás tizenötödik áldozatát
Feltehetõen megtalálták az utolsó halálos áldozatot a Bad Reichenhall-i jégcsarnok beomlott teteje alatt. A középkorú nõt csütörtökre virradó éjjel, tizenötödikként emelték ki a romok alól.
Kiemelték a tizenötödik - feltehetõen az utolsó - halálos áldozatot is csütörtökre virradóra a bajorországi Bad Reichenhall jégcsarnokának beomlott teteje alól. A mentõalakulatok ezúttal egy negyven év körüli nõ holttestét húzták ki a romok alól. Õ volt az utolsó személy, aki még szerepelt az eltûntek listáján. Német illetékesek korábban úgy nyilatkoztak, hogy ha a nõ holttestét is megtalálják, befejezik a kutatást az áldozatok után, és megkezdõdik a romeltakarítás.

A jégcsarnok tetejének beomlásakor 34 személy sérült meg. Közülük tizenhármat még kórházban ápolnak, de nincsenek életveszélyben.

Az 1971-ben épült létesítmény tetõszerkezete hétfõn omlott be, vélhetõen a nedves hó súlya alatt rogyott össze. Szakértõk azonban nem zárják ki, hogy építési hibák is elõsegítették a tragédia bekövetkeztét. Ezt a feltételezést látszik megerõsíteni, hogy a szomszédos Traunstein város ügyészsége gondatlanságból elkövetett emberölés gyanújával indított nyomozást a jégcsarnok tetejének beomlása ügyében.
jégcsarnok kékfény Németország